CELEX: 32022D0644
Language: lt
Date: 1649721600000
Title: Tarybos sprendimas (ES) 2022/644 2022 m. balandžio 12 d. dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų saugumo komitete per jo 105-ąją sesiją ir Tarptautinės jūrų organizacijos Sąlygų lengvinimo komitete per jo 46-ąją sesiją, kiek tai susiję su rezoliucijų dėl naudojimo charakteristikų standartų, susijusių su įranga, naudojama Globalinėje jūrų avarinio ryšio ir saugumo sistemoje, dalinių pakeitimų priėmimu ir Konvencijos dėl tarptautinės jūrų laivybos sąlygų lengvinimo (FAL konvencijos) priedo dalinių pakeitimų priėmimu

2022 4 20   
               
               
                  LT
               
               
                  Europos Sąjungos oficialusis leidinys
               
               
                  L 118/55
               
            
         TARYBOS SPRENDIMAS (ES) 2022/644
         2022 m. balandžio 12 d.
         dėl pozicijos, kurios Europos Sąjungos vardu turi būti laikomasi Tarptautinės jūrų organizacijos Jūrų saugumo komitete per jo 105-ąją sesiją ir Tarptautinės jūrų organizacijos Sąlygų lengvinimo komitete per jo 46-ąją sesiją, kiek tai susiję su rezoliucijų dėl naudojimo charakteristikų standartų, susijusių su įranga, naudojama Globalinėje jūrų avarinio ryšio ir saugumo sistemoje, dalinių pakeitimų priėmimu ir Konvencijos dėl tarptautinės jūrų laivybos sąlygų lengvinimo (FAL konvencijos) priedo dalinių pakeitimų priėmimu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Sąjungos veiksmais jūrų transporto sektoriuje turėtų būti siekiama didinti laivybos saugumą ir apsaugoti jūros aplinką bei žmonių sveikatą;
                  
               
                     (2)
                  
                  
                     tikimasi, kad Tarptautinės jūrų organizacijos (toliau – IMO) Jūrų saugumo komitetas savo 105-ojoje sesijoje (toliau – MSC 105), vyksiančioje 2022 m. balandžio 20–29 d., priims rezoliucijų dėl su naudojama įranga susijusių naudojimo charakteristikų standartų dalinius pakeitimus, kad būtų atsižvelgta į Globalinės jūrų avarinio ryšio ir saugumo sistemos (toliau – GMDSS) modernizavimą. Tos rezoliucijos yra A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ir A.811(19);
                  
               
                     (3)
                  
                  
                     tikimasi, kad IMO Sąlygų lengvinimo komitetas savo 46-ojoje sesijoje (toliau – FAL 46), vyksiančioje 2022 m. gegužės 9–13 d., priims Konvencijos dėl tarptautinės jūrų laivybos sąlygų lengvinimo (toliau – FAL konvencija) priedo dalinius pakeitimus;
                  
               
                     (4)
                  
                  
                     tikslinga nustatyti poziciją, kurios Sąjungos vardu turi būti laikomasi MSC 105, nes Jūrų saugumo komiteto rezoliucijos gali stipriai paveikti Sąjungos teisės, t. y. Europos Parlamento ir Tarybos direktyvos 2014/90/ES (1), turinį;
                  
               
                     (5)
                  
                  
                     priėmus MSC rezoliucijų dėl naudojimo charakteristikų standartų dalinius pakeitimus būtų pagerinti anksčiau priimti su naudojama įranga susiję įrangos naudojimo charakteristikų standartai, kad būtų atsižvelgta į GMDSS modernizavimą. Todėl Sąjunga turėtų remti MSC rezoliucijų dalinių pakeitimų priėmimą;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi Sąlygų lengvinimo komiteto 46-ojoje sesijoje, nes numatyti FAL konvencijos priedo daliniai pakeitimai gali stipriai paveikti Sąjungos teisės, t. y. Europos Parlamento ir Tarybos direktyvos 2010/65/ES (2), o nuo 2025 m. rugpjūčio 15 d. ir Europos Parlamento ir Tarybos reglamento (ES) 2019/1239 (3), turinį;
                  
               
                     (7)
                  
                  
                     FAL konvencijos priedo daliniais pakeitimais tas priedas būtų labiau suderintas su Reglamento (ES) 2019/1239 reikalavimais ir su sutartomis to reglamento įgyvendinimo veiklos taisyklėmis, t. y. būtų nustatyta, kad vieno langelio principu grindžiamas elektroninis informacijos perdavimas taptų privalomas, taip išvengiant duomenų elementų kartojimo, popierinių formų naudojimo informacijai perduoti ir nebereikalaujant parašų ranka;
                  
               
                     (8)
                  
                  
                     Sąjunga nėra nei IMO narė, nei atitinkamų konvencijų ir kodeksų susitariančioji šalis. Todėl Taryba turėtų įgalioti valstybes nares pareikšti Sąjungos poziciją;
                  
               
                     (9)
                  
                  
                     šio sprendimo taikymo sritis siūlomų dalinių pakeitimų turinio atžvilgiu turėtų apimti tik tiek, kiek tie daliniai pakeitimai gali daryti poveikį Sąjungos bendroms taisyklėms ir priklauso Sąjungos išimtinei kompetencijai. Šiuo sprendimu turėtų nebūti daromas poveikis Sąjungos ir valstybių narių kompetencijos pasidalijimui,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Tarptautinės jūrų organizacijos Jūrų saugumo komitete per jo 105-ąją sesiją, yra remti šių rezoliucijų dėl naudojimo charakteristikų standartų, susijusių su Globalinėje jūrų avarinio ryšio ir saugumo sistemoje naudojama įranga, dalinių pakeitimų priėmimą: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ir A.811(19).
         
         
            2 straipsnis
            Pozicija, kurios Sąjungos vardu turi būti laikomasi Tarptautinės jūrų organizacijos Sąlygų lengvinimo komitete per jo 46-ąją sesiją, yra remti Konvencijos dėl tarptautinės jūrų laivybos sąlygų lengvinimo priedo dalinių pakeitimų priėmimą.
         
         
            3 straipsnis
            
               1.   Pozicijos, kurių Sąjungos vardu turi būti laikomasi ir kurios yra išdėstytos šiame sprendime, apima atitinkamus dalinius pakeitimus tiek, kiek tie daliniai pakeitimai priklauso Sąjungos išimtinei kompetencijai ir gali daryti poveikį Sąjungos bendroms taisyklėms. Tas pozicijas, veikdamos kartu Sąjungos interesų labui, pareiškia valstybės narės, kurios visos yra IMO narės.
            
            
               2.   Dėl nedidelių 1 ir 2 straipsniuose nurodytų pozicijų pakeitimų galima susitarti be papildomo Tarybos sprendimo.
            
         
         
            4 straipsnis
            Valstybės narės įgaliojamos pareikšti savo sutikimą būti saistomoms Sąjungos interesų labui 1 ir 2 straipsniuose nurodytų dalinių pakeitimų tiek, kiek tie daliniai pakeitimai priklauso Sąjungos išimtinei kompetencijai.
         
         
            5 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2022 m. balandžio 12 d.
            
               
                  Tarybos vardu
               
               
                  Pirmininkas
               
               C. BEAUNE
            
         
         
            (1)  2014 m. liepos 23 d. Europos Parlamento ir Tarybos direktyva 2014/90/ES dėl laivų įrenginių, kuria panaikinama Tarybos direktyva 96/98/EB (OL L 257, 2014 8 28, p. 146).
         
            (2)  2010 m. spalio 20 d. Europos Parlamento ir Tarybos direktyva 2010/65/ES dėl pranešimo formalumų, taikomų į valstybių narių uostus įplaukiantiems ir (arba) iš jų išplaukiantiems laivams, kuria panaikinama Direktyva 2002/6/EB (OL L 283, 2010 10 29, p. 1).
         
            (3)  2019 m. birželio 20 d. Europos Parlamento ir Tarybos reglamentas (ES) 2019/1239, kuriuo nustatoma Europos jūrų sektoriaus vieno langelio aplinka ir panaikinama Direktyva 2010/65/ES (OL L 198, 2019 7 25, p. 64).